
A gravitációs terhelés és a véna saphene leszorításának egyidejű hatása patkány varikozitás modellben

Bevezetés: A varikozitás betegség a népesség jelentős részét érinti, kialakulásának okai azonban a mai napig részben tisztázatlanok. Munkacsoportunk korábban egy olyan varikozitás modellt dolgozott ki, amely a patkány v. saphena magna részleges leszorításával szimulálta a betegség kialakulási körülményeit (áramlás csökkenés. nyomás növekedés). Kimutattuk,hogy a leszorítás környezetében a leszorítási idővel (4-8-12 hét) arányos nagyságú kollaterális érhálózat fejlődött ki.Továbbá a leszorítást a gravitációs terhelés tartós (4 hét) növelésével kombinálva az elkerülő érhálózat nagysága nem változott a hálózat átépülésének sem a korai (4-8 hét), sem a késői (8-12 hét) stádiumában.
Célkitűzés: Arra kerestük a választ, hogy ha a leszorítást követő gyógyulás után rögtön megkezdjük a gravitációs terhelést, megváltoznak-e a kollaterális értömeg tulajdonságai?
Módszer: Hím patkányokban altatásban a bal oldali v. saphena-ra szilikon klippet (500 µm) helyeztünk, míg a jobb oldali vénát kontrollnak tekintettük. Az állatokat a műtétet követő 5. napon 4 hétre csőketrecbe (45°-os fej-fel tilt, gravitációs terhelés növelése) helyeztük. A leszorítási idő végén altatásban egy popliteális vénás kanülön keresztül Batson 17 folyadékkal feltöltöttük a saphena vénát és a kollaterális ereket. A comb szöveteinek emésztése után (2 hét, 10% KHO) a kollaterális hálózat kirajzolódott. A hálózat nagyságát a Batson öntvények frontális síkot lefedő felszíneinek meghatározásával mértük (Leica QWinV3 szoftver).
Eredmények: Négy hetes leszorítás és a gravitációs terhelés együttes hatására a kontroll és a leszorított oldalakon kialakult kollaterális hálózatok nagysága között nem volt szignifikáns különbség.
Következtetések: Eredményeinkből arra következtetünk, hogy a humán varikozitás betegség korai szakaszára (seprővéna) emlékeztető kollaterális hálózat kifejlődését az áramlási zavar és nem a gravitációs terhelés okozza, a párhuzamosan alkalmazott gravitációs terhelés ezek kiterjedését nem is fokozza.



